钦定古今图书集成/明伦汇编/人事典/第106卷 > 《还林赋》丘迟
## 钦定古今图书集成/明伦汇编/人事典/第106卷 > 《还林赋》丘迟

爰自京师，言归旧岭。今风古辙，每动寸衷。因事而书，不觉成卷，非谓为文，聊记“行途所经” 云尔。

太皞弥节，祝融耸驾，炎锺汎响，青籥静吹。丘子税辕
畿路，总舳川湄，褫魂故岭，结梦旧墀，揆身世而载怀，
镜古今而兴辞，验难停于杨辙，昭易改于墨丝，匪追
举而辨命，岂适尹而问蓍，担簦无白璧之想，负书靡
黑貂之悲，缆解山潮，首顾京澨，仰绛堞之纷回，与素
津之容裔。荃桡往来，芰盖经过，依稀子陵之钓，髣髴
沧浪之歌。出入风霞，游息云露。阶伺禽飞，窗高月度。
踟蹰《七教》，徘徊《五礼》。永翦带于关上，长缉巾乎林底。